О његовом оцу Химилку ништа се не зна. Махарбал се по први пут помиње приликом опсаде Сагунта 219. п. н. е. Током Ханибалова одсуства командовао је снагама, које су опседале Сагунт, а толико је добро командовао да једва да се осетило Ханибалово одсуство. Успео је да сруши значајан део сагунтских бедема. Пратио је Ханибала 218. п. н. е. приликом његовога преласка Алпа и инвазије Италије. Ханибал га је послао да са 500 нумиђанских коњаника пустоши територију римских савезника и да придобија галске вође. Међутим непосредно пред битку код Тицина Ханибал га је позвао натраг. У бици код Тицина картагињанска коњица победила је римску коњицу.